
AVIZ
asupra propunerii legislative privind sprijinul direct al statului prin acordarea de subvenţii începând cu anul 2006 producătorilor agricoli din serviciul vegetal, în scopul valorificării cât mai eficiente a producţiilor obţinute, a creşterii producţiei şi a indicilor de calitate a produselor agricole
În conformitate cu prevederile Regulamentului Camerei Deputaţilor, Comisia juridică, de disciplină şi imunităţi a fost sesizată, spre dezbatere şi avizare, cu  propunerea legislativă privind sprijinul direct al statului prin acordarea de subvenţii începând cu anul 2006 producătorilor agricoli din serviciul vegetal, în scopul valorificării cât mai eficiente a producţiilor obţinute, a creşterii producţiei şi a indicilor de calitate a produselor agricole, trimisă cu adresa nr. P.l.-X 329 din 18 aprilie 2006, înregistrată  sub nr.31/521 din 19.04.2006.
Senatul, în calitate de primă Cameră sesizată, a respins propunerea legislativă, în şedinţa din 12 aprilie 2006.

Camera Deputaţilor este Cameră decizională.

Potrivit prevederilor art.61 din Regulamentul Camerei Deputaţilor, comisia a dezbătut propunerea legislativă, menţionată mai sus, în şedinţa din 17 mai  2006.

Membrii comisiei au examinat propunerea legislativă supusă avizării, expunerea de motive şi avizul favorabil al Consiliului Legislativ nr.1489/25.10.2005. 

Guvernul, prin punctul său de vedere, nu susţine adoptarea propunerii legislative, întrucât iniţiatorul nu precizează sursa de acoperire a majorării cheltuielilor bugetare pe anul 2006.
În urma dezbaterilor, comisia a hotărât, cu unanimitate de voturi, avizarea negativă a  propunerii legislative.
În raport de obiectul şi conţinutul său, proiectul de lege face parte din categoria legilor ordinare.

